CELEX: 32016D0120
Language: hr
Date: 2016-01-28 00:00:00
Title: Provedbena odluka Komisije (EU) 2016/120 оd 28. siječnja 2016. o utvrđivanju norme eXtensible Business Reporting Language 2.1 za pozivanja u javnoj nabavi (Tekst značajan za EGP)

29.1.2016   
            
            
               HR
            
            
               Službeni list Europske unije
            
            
               L 23/77
            
         PROVEDBENA ODLUKA KOMISIJE (EU) 2016/120
   оd 28. siječnja 2016.
   o utvrđivanju norme eXtensible Business Reporting Language 2.1 za pozivanja u javnoj nabavi
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 13. stavak 1.,
   nakon savjetovanja s europskom platformom za više interesnih skupina o normizaciji IKT-a i sa stručnjacima iz sektora,
   budući da:
   
               (1)
            
            
               Normizacija ima važnu ulogu u podupiranju strategije Europa 2020., kako je navedeno u Komunikaciji Komisije pod naslovom „Europa 2020.: Strategija za pametan, održiv i uključiv rast” (2). U više vodećih inicijativa strategije Europa 2020. naglašava se važnost dobrovoljne normizacije na tržištima proizvoda ili usluga radi osiguravanja usklađenosti i interoperabilnosti među proizvodima i uslugama, poticanja tehnološkog razvoja i podupiranja inovativnosti.
            
         
               (2)
            
            
               Uspostavljanje jedinstvenog digitalnog tržišta ključni je prioritet Europske unije, kako je istaknuto u Komunikaciji Komisije pod naslovom „Godišnji pregled rasta 2015.” (3). Komisija je u svojoj Komunikaciji o strategiji jedinstvenog digitalnog tržišta za Europu (4) istaknula ulogu normizacije i interoperabilnosti u stvaranju europskog digitalnoga gospodarstva s dugoročnim potencijalom rasta.
            
         
               (3)
            
            
               U digitalnom su društvu normizacijski dokumenti postali nužni za osiguravanje interoperabilnosti među uređajima, aplikacijama, spremištima podataka, uslugama i mrežama. U Komunikaciji Komisije pod naslovom „A strategic vision for European standards: moving forward to enhance and accelerate the sustainable growth of the European economy by 2020” (Strateška vizija za europske norme – Daljnji koraci za bolji i brži održiv rast europskoga gospodarstva do 2020.) (5) prepoznaje se specifičnost normizacije informacijskih i komunikacijskih tehnologija (IKT) jer se razvoj rješenja, aplikacija i usluga IKT-a često odvija u okviru globalnih foruma i konzorcija IKT-a koji su preuzeli ulogu vodećih organizacija za razvoj normi u sektoru IKT-a.
            
         
               (4)
            
            
               Uredbom (EU) br. 1025/2012 nastoji se modernizirati i poboljšati europski okvir za normizaciju. Njome se uspostavlja sustav u okviru kojega Komisija može odlučiti o utvrđivanju najrelevantnijih i najšire prihvaćenih tehničkih specifikacija IKT-a koje su izdale neeuropske, međunarodne ili nacionalne organizacije za normizaciju. Mogućnost uporabe cijelog raspona tehničkih specifikacija IKT-a pri nabavi hardvera, softvera i usluga iz područja informacijske tehnologije omogućit će interoperabilnost među uređajima, uslugama i aplikacijama, pomoći će javnim upravama da izbjegnu ovisnost o određenoj tehnologiji do koje dolazi kad javni nabavljač nakon isteka ugovora o javnoj nabavi zbog uporabe zaštićenih vlasničkih rješenja IKT-a ne može promijeniti pružatelja usluga te će potaknuti konkurenciju u osiguravanju interoperabilnih rješenja IKT-a.
            
         
               (5)
            
            
               Da bi tehničke specifikacije IKT-a bile prihvatljive za pozivanja u javnoj nabavi, moraju biti u skladu sa zahtjevima navedenima u Prilogu II. Uredbi (EU) br. 1025/2012. Usklađenost s tim zahtjevima jamči javnim tijelima da su tehničke specifikacije IKT-a utvrđene u skladu s načelima otvorenosti, pravičnosti, objektivnosti i nediskriminacije koja Svjetska trgovinska organizacija (WTO) priznaje u području normizacije.
            
         
               (6)
            
            
               Odluku o utvrđivanju specifikacije IKT-a treba donijeti nakon savjetovanja s europskom platformom za više interesnih skupina o normizaciji IKT-a, osnovanom Odlukom Komisije 2011/C 349/04 (6), te drugih savjetovanja sa stručnjacima iz sektora.
            
         
               (7)
            
            
               Europska platforma za više interesnih skupina o normizaciji IKT-a ocijenila je 26. veljače 2015. verziju 2.1 norme eXtensible Business Reporting Language (XBRL 2.1) u pogledu zahtjeva propisanih u Prilogu II. Uredbi (EU) br. 1025/2012 te dala pozitivno mišljenje o njihovu utvrđivanju za pozivanja u javnoj nabavi. Ocjena norme XBRL 2.1 potom je dostavljena na savjetovanje sa stručnjacima iz sektora koji su također dali pozitivno mišljenje o tom utvrđivanju.
            
         
               (8)
            
            
               XBRL 2.1 tehnička je specifikacija za digitalno poslovno izvješćivanje kojim upravlja globalni neprofitni konzorcij XBRL International. Konzorcij se sastoji od oko 600 organizacija iz javnog i privatnog sektora iz cijelog svijeta. Cilj je konzorcija poboljšati izvješćivanje od javnog interesa.
            
         
               (9)
            
            
               Norma XBRL 2.1 može se primijeniti na iznimno širok spektar poslovnih i financijskih podataka. Njezinom se uporabom pojednostavnjuje priprema poslovnih i financijskih izvještaja za unutarnje i izvanjsko donošenje odluka. Uporabom norme XBRL 2.1 poduzeća i drugi subjekti koji moraju podnijeti financijske podatke i poslovne izvještaje mogu automatizirati postupke prikupljanja podataka.
            
         
               (10)
            
            
               Stoga bi XBRL 2.1 trebalo utvrditi kao tehničku specifikaciju IKT-a koja je prihvatljiva za pozivanja u javnoj nabavi,
            
         DONIJELA JE OVU ODLUKU:
   Članak 1.
   Verzija 2.1 norme eXtensible Business Reporting Language prihvatljiva je za pozivanja u javnoj nabavi.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 28. siječnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 316, 14.11.2012., str. 12.
   
   
      (2)  COM(2010) 2020 završna verzija od 3. ožujka 2010.
   
      (3)  COM(2014) 902 završna verzija od 28. studenoga 2014.
   
      (4)  COM(2015) 192 završna verzija od 6. svibnja 2015.
   
      (5)  COM(2011) 311 završna verzija od 1. lipnja 2011.
   
      (6)  Odluka Komisije 2011/C 349/04 od 28. studenoga 2011. o osnivanju europske platforme za više interesnih skupina o normizaciji IKT-a (SL C 349, 30.11.2011., str. 4.).